钦定古今图书集成/明伦汇编/氏族典/第389卷 > 李罕之
## 钦定古今图书集成/明伦汇编/氏族典/第389卷 > 李罕之

按《唐书李罕之传》：“罕之，陈州项城人。初为浮屠，行丐
市，穷日无得。聚众攻剽五台下，随黄巢度江，降于高
骈。为秦宗权所迫，奔项城，收馀众依诸葛爽。爽遣将
收东都，罕之逐出之。俄而爽死，其将刘经、张言立爽
子仲方而袭罕之。张言反与罕之合，丐援河东。李克
用遣兵助之，得河阳，表罕之为节度使，言为东都留
守。”罕之与言甚笃，然性猜暴，而言善积聚，罕之食乏，
求之无涯，言不能厌。文德元年，罕之攻晋州，言夜袭
河阳，俘罕之家。罕之穷，奔河东，克用复表为泽州刺
史。遣李存孝攻言，言归洛阳。罕之保泽州，数出钞怀、
孟、晋、绛无休岁，数百里无舍烟。尝私克用爱将盖寓，
求一镇，寓为请，克用不许。光化初，夜袭潞，入之。克用
遣李嗣昭拘罕之家属，罕之送款于汴，全忠表罕之
昭义节度使，病卒，言后名全义。